Sute de orădeni, printre care părinți și copii, preoți ori alți reprezentanți ai cultelor religioase bihorene, au participat sâmbătă la o nouă ediție a Marșului pentru Viață, o manifestare menită să descurajeze avorturile, susținându-se că "viața începe la concepție", arată publicația eBihoreanul.ro
Participanții s-au adunat în jurul orei 11 pe platoul din Piața Unirii, unii dintre ei cu bannere sau pancarte pe care erau scrise mesaje ca: "Viața începe la concepție. Primul drept al omului este dreptul la viață", "Sunt un copil, nu o alegere!", "Ne rugăm pentru încetarea avorturilor", alături de unele mai blânde, ca "Există iertare și vindecare după avort".
Printre cei prezenți s-au numărat și reprezentanți ai cultelor creștine, în frunte cu episcopul ortodox Sofronie Drincec și cu episcopul greco-catolic Virgil Bercea.
Discursurile pro-viață au fost intercalate cu momente muzicale, prezentate de grupuri de copii, grupuri religioase și de o tânără cântăreață populară, care a interpretat un cântec despre mame (video).
Marșul ce a urmat a fost însoțit de muzică de fanfară. Alaiul a pornit din Piața Unirii, a traversat Podul Ladislau și apoi pietonala Republicii, pentru a ajunge, în fine, pe platoul centrului comercial Crișul.
Și în acest an, evenimentul a fost organizat de Asociația Părinți pentru Ora de Religie, filiala Bihor, alături de diverse organizații ce aparțin de cultele creștine din județ.